Okresná prokuratúra Vranov nad Topľou 
Nám. Slobody 5, 093 80 Vranov nad Topľou 	

Sp. zn. : Pv 71/15/7713	Vranov nad Topľou, 12.3.2015
EEČ : 2-61-47-2015

U Z N E S E N I E

Trestná vec:	obvinený XXXXX 
Prečin:	Falšovanie a pozmeňovanie verejnej listiny, úradnej pečate, úradnej uzávery, úradného znaku a úradnej značky podľa § 352 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Vranov nad Topľou
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX

      Okresnému úradu, odboru všeobecnej vnútornej správy XXXXX

ako žiak Strednej odbornej školy drevárskej, XXXXX dňa 26.09.2014 predložil svojmu triednemu učiteľovi XXXXX potvrdenie lekára o pracovnej neschopnosti v dňoch od 22.09.2014 do 26.09.2014, ktoré si sám vyhotovil a taktiež si vyhotovil aj falošný odtlačok pečiatky XXXXX, aby ospravedlnil svoju neprítomnosť na vyučovacom procese, 

Okresnému úradu XXXXX, odboru všeobecnej vnútornej správy, ktorý by uvedený skutok mohol prejednať ako priestupok podľa zákona č. 372/90 Zb. o priestupkoch. 

Odôvodnenie:
Uznesením povereného príslušníka Obvodného oddelenia PZ vo XXXXX zo dňa 26.01.2015 bolo začaté trestné stíhanie a súčasne vznesené obvinenie XXXXX pre prečin falšovania a pozmeňovania verejnej listiny, úradnej pečate, úradnej uzávery, úradného znaku a úradnej značky podľa § 352 ods. 1 Trestného zákona, ktorého sa dopustil tak, že ako žiak Strednej odbornej školy drevárskej, XXXXX dňa 26.09.2014 predložil svojmu triednemu učiteľovi XXXXX potvrdenie lekára o pracovnej neschopnosti v dňoch od 22.09.2014 do 26.09.2014, ktoré si sám vyhotovil a taktiež si vyhotovil aj falošný odtlačok pečiatky XXXXX, aby ospravedlnil svoju neprítomnosť na vyučovacom procese. 

       V skrátenom vyšetrovaní bol vypočutý obvinený, ktorý popísal spôsob, akým si vyhotovil falošnú ospravedlnenku. Účelom jeho konania bolo „uliať“ sa zo školy. Svoje konanie ľutuje.

    Taktiež bola vypočutá XXXXX, ktorá uviedla, že predložené potvrdenie je falošné, nezhoduje sa s údajmi aké ona dáva na potvrdenie a otlačok pečiatky sa nezhoduje ňou používanou pečiatkou v tom  období. Svedok XXXXX vypovedal, že potvrdenie, ktoré mu predložil XXXXX sa mu zdalo falošné, preto ho predložil zástupcovi školy a následne bolo zistené, že MUDr. XXXXX dňa 22.09.2014 neošetrila XXXXX a ani mu nevydala potvrdenie o domácom liečení. 

    Súčasťou vyšetrovacieho spisu je predmetné potvrdenie od lekára predložené XXXXX i vzor potvrdenia aké v skutočnosti vydáva MUDr. XXXXX. 

       Z miesta trvalého bydliska je charakterizovaný všeobecne. Školou, ktorú navštevuje je hodnotený záporne, bol už dvakrát podmienečne vylúčený. Jeho správanie je problémové. V registri trestov nemá záznam a taktiež nebol priestupkovo prejednávaný. 

            Prečin falšovania a pozmeňovania verejnej listiny, úradnej pečate, úradnej uzávery, úradného znaku a úradnej značky podľa § 352 ods. 1 Trestného zákona spácha ten, kto verejnú listinu, úradnú pečať, úradnú uzáveru, úradný znak, úradnú značku alebo ciachu falšuje, podstatne pozmení ich obsah v úmysle, aby sa použili ako pravé, alebo ich použije ako pravé, alebo ich nechá vyhotoviť s úmyslom použiť ich ako pravé.

        Verejná listina je písomnosť vydaná na základe zákona štátnym orgánom alebo iným orgánom verejnej moci v rámci jeho pôsobnosti, ktorá zakladá, mení alebo ruší práva alebo povinnosti, alebo osvedčuje ich zmenu, alebo zánik alebo osvedčuje totožnosť osoby alebo veci, ich stav, vlastnosti alebo spôsobilosť, alebo právom chránené záujmy. Podľa súdnej praxe za verejnú listinu považuje potvrdenie lekára o pracovnej neschopnosti, potvrdenie lekára o zdravotnom stave člena rodiny a o potrebe jeho ošetrovania zamestnancom. 

         V zmysle § 37 ods. 1 zákona č. 98/1995 Z.z. o liečebnom poriadku, ak lekár rozhodol o dočasnej pracovnej neschopnosti, vydá o tom potvrdenie na štvordielnom tlačive.     

         Keďže obvinený nepredložil potvrdenie v zmysle § 37 ods. 1 Zákona o liečebnom poriadku, nejde o verejnú listinu. Zo strany obvineného nedošlo k naplneniu zákonných znakov skutkovej podstaty prečinu falšovania a pozmeňovania verejnej listiny, úradnej pečate, úradnej uzávery, úradného znaku a úradnej značky podľa § 352 ods. 1 Trestného zákona. 

      Podľa § 214 ods. 1 Trestného poriadku prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.

      Vzhľadom na vyššie uvedené bolo potrebné rozhodnúť v zmysle § 214 ods. 1 Trestného poriadku a to postúpením veci na Okresný úrad vo XXXXX

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Stanislava Nemčíková
prokurátorka